KOMISIJOS REGLAMENTAS (EB) Nr. 1138/2004
2004 m. birželio 21 d.
nustatantis svarbiausių saugomų zonų vietų oro uostuose bendrą apibrėžimą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles (1), ypač į jo 4 straipsnio 2 dalį ir jo priedo 2.3 punkto a papunktį,
kadangi:
(1)
Remiantis Reglamentu (EB) Nr. 2320/2002, Komisija turi nustatyti bendrą svarbiausių saugomų zonų vietų apibrėžimą. Toks apibrėžimas privalo apibūdinti bent jau tas oro uosto vietas, į kurias gali patekti patikrinimą praėję išvykstantys keleiviai, ir tas vietas, pro kurias gali būti praleidžiamas, ar kuriose gali būti laikomas bagažo skyriuje gabenamas išvykstančių keleivių bagažas, atlikus jo patikrinimą.
(2)
Prieš įleidžiant į svarbiausias saugomų zonų vietas, atliekamas visų darbuotojų, įskaitant skrydžių įgulas, ir jų daiktų patikrinimas.
(3)
Tai gali būti netaikoma tose oro uosto vietose, pro kurias praleidžiamas arba kuriose yra laikomas bagažo skyriuje gabenamas išvykstančių keleivių bagažas, atlikus jo patikrinimą, jei jis yra užplombuotas, ir nepatikrinti darbuotojai gali jį tvarkyti nesukeliant pavojaus saugumo lygiui. Reikia imtis priemonių siekiant užtikrinti, kad tokiu užplombuotu bagažu nebūtų manipuliuojama prieš pakraunant jį į lėktuvą.
(4)
Oro uostuose, kuriuose labai nedaug darbuotojų turi teisę įeiti į saugomas zonas, turi būti išlaikoma poreikio užtikrinti saugumą ir poreikio užtikrinti veiklos veiksmingumą pusiausvyra.
(5)
Nepatikrinti darbuotojai gali būti įleidžiami į oro uosto svarbiausias saugomų zonų vietas tik su nuolatine patikrintų ir įgaliotų darbuotojų palyda.
(6)
Tais atvejais, kai kiti nepatikrinti asmenys galėjo patekti į svarbiausias saugomų zonų vietas, siekiant įsitikinti, kad svarbiausiose saugomų zonų vietose nėra draudžiamų daiktų, turi būti atlikta visapusiška saugumo apžiūra. Tais atvejais, kai svarbiausios vietos nėra nustatytos visam laikui, visapusiška saugumo apžiūra atliekama prieš pat jų nustatymą.
(7)
Šiame reglamente numatytos priemonės atitinka Reglamento (EB) Nr. 2320/2002 9 straipsnio 1 punktu įkurto komiteto nuomonę,
PRIĖMĖ ŠĮ REGLAMENTĄ:
1 straipsnis
1. Tuose oro uostuose, kur oro uosto atpažinimo korteles, leidžiančias patekti į saugomas zonas, turi daugiau nei 40 darbuotojų, svarbiausiomis saugomų zonų vietomis turi būti laikomos bent jau:
a)
visos tokios oro uosto vietos, į kurias gali patekti patikrinimą praėję išvykstantys keleiviai, įskaitant jų rankinį bagažą, arba
b)
visos tokios oro uosto vietos, pro kurias gali būti praleidžiamas, arba kuriose yra laikomas bagažo skyriuje gabenamas išvykstančių keleivių bagažas, atlikus jo patikrinimą, jei jis nėra užplombuotas.
2. 1 dalyje bet kuri oro uosto vieta laikoma svarbiausia saugomos zonos vieta tuo metu, kai:
a)
joje yra patikrinimą praėjusių išvykstančių keleivių, įskaitant jų rankinį bagažą, arba
b)
pro ją praleidžiamas arba joje laikomas bagažo skyriuje gabenamas išvykstančių keleivių bagažas, atlikus jo patikrinimą, jei jis nėra užplombuotas.
3. 1 ir 2 dalyje orlaivis, autobusas, bagažo vežimėlis ar kitos transporto priemonės, arba pėsčiųjų takas, ar lėktuvo takas laikomos oro uosto dalimi.
2 straipsnis
Šiame reglamente „užplombuotas bagažas“ reiškia fiziškai apsaugotas, siekiant išvengti, kad į jį negalėtų patekti jokie daiktai, bagažo skyriuje gabenamas patikrintas išvykstančių keleivių bagažas.
3 straipsnis
Oro uostuose, kuriuose ne daugiau nei 40 darbuotojų turi oro uosto atpažinimo korteles, leidžiančias jiems patekti į saugomas zonas, valstybės narės gali ir toliau nustatyti svarbiausias saugomų zonų vietas pagal Reglamento (EB) Nr. 2320/2002 priedo 2.3 punkto a papunkčio antros pastraipos nuostatas.
4 straipsnis
1. Prieš įleidžiant į 1 straipsnio 1 dalies a punkte nurodytas vietas, atliekamas visų darbuotojų, įskaitant skrydžių įgulas, ir jų daiktų patikrinimas tais atvejais, kai šios vietos sudaro terminalo pastato dalį.
2. Ne vėliau nei 2006 m. sausio 1 d. valstybės narės turi nustatyti tvarką, kurios laikantis būtų atliekamas visų darbuotojų, įskaitant skrydžių įgulas, ir jų daiktų patikrinimas prieš įleidžiant į 1 straipsnio 1 dalies a punkte nurodytas vietas.
3. Ne vėliau nei 2009 m. liepos 1 d. valstybės narės turi nustatyti tvarką, kurios laikantis būtų atliekamas visų darbuotojų, įskaitant skrydžių įgulas, ir jų daiktų patikrinimas prieš įleidžiant į 1 straipsnio 1 dalies b punkte nurodytas vietas.
5 straipsnis
Jei bagažo skyriuje gabenamas patikrintas užplombuotas bagažas yra tvarkomas nepatikrintų darbuotojų, ne vėliau nei 2009 m. liepos 1 d. turi būti imtasi priemonių siekiant užtikrinti, kad nebūtų manipuliuojama bagažu iki jo pakrovimo į lėktuvą.
6 straipsnis
1. Nukrypstant nuo 4 straipsnio, nebūtina tikrinti darbuotojus prieš įleidžiant juos į svarbiausias saugomų zonų vietas, jei juos lydi patikrintas ir įgaliotas darbuotojas.
Lydintysis asmuo yra atsakingas už visus lydimo asmens atliktus saugumo pažeidimus.
2. Nukrypstant nuo 4 straipsnio, patikrinti darbuotojai, laikinai išeinantys iš svarbiausių saugomų zonų vietų, neturi būti iš naujo tikrinami jiems grįžus, jei per tą laiką jie buvo pastoviai stebimi taip, kad nekilo abejonių, jog jie neįnešė draudžiamų daiktų į svarbiausias saugomų zonų vietas.
7 straipsnis
Nepažeidžiant 6 straipsnio, tais atvejais, kai nepatikrinti asmenys galėjo patekti į svarbiausias saugomų zonų vietas, turi būti atlikta visapusiška šių vietų saugumo apžiūra.
8 straipsnis
Šis reglamentas įsigalioja 2004 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 21 d.